
เมื่อที่ประชุมพร้อม  เลขานุการสภาเชิญสมาชิกรายงานตัวตามลำดับหมู่บ้าน  หลังจากนั้นเลขานุการสภาอ่านประกาศสภาองค์การบริหารส่วนตำบลท่ายาง เรื่อง  เรียกประชุมสภาองค์การบริหารส่วนตำบลท่ายาง  สมัยสามัญ  สมัยที่ ๔  ประจำปี  พ.ศ. ๒๕๕๖  ตามมติที่ประชุมสภาองค์การบริหารส่วนตำบลท่ายาง  สมัยสามัญ  สมัยที่ ๑  ประจำปี  พ.ศ. ๒๕๕๖  ได้กำหนดวันเริ่มประชุมสภา  สมัยสามัญ  สมัยที่ ๑  ตั้งแต่วันที่  ๑ – ๑๕  กุมภาพันธ์  ๒๕๕๖  อาศัยอำนาจตามความในมาตรา  ๕๔  แห่งพระราชบัญญัติสภาตำบลและองค์การบริหารส่วนตำบล (ฉบับที่ ๖) พ.ศ. ๒๕๕๒  ประกอบข้อ ๒๒  แห่งระเบียบกระทรวงมหาดไทยว่าด้วยข้อบังคับการประชุมสภาท้องถิ่น  พ.ศ. ๒๕๔๗  จึงเรียกประชุมสภาองค์การบริหารส่วนตำบลท่ายาง  สมัยสามัญ  สมัยที่ ๔  ประจำปี  พ.ศ. ๒๕๕๖  ตั้งแต่วันที่  ๑  เดือนพฤศจิกายน  พ.ศ. ๒๕๕๖  เป็นต้นไป  จึงประกาศให้ทราบโดยทั่วกัน









ประกาศ ณ  วันที่  ๓๑  เดือนตุลาคม  พ.ศ. ๒๕๕๖


นายประเสริฐ  ศรีเทพ  ประธานสภาองค์การบริหารส่วนตำบลท่ายาง 


หลังจากนั้นเลขานุการสภาได้เชิญประธานสภาองค์การบริหารส่วนตำบลท่ายางกล่าวเปิดการประชุมและประชุมตามระเบียบวาระ
นายประเสริฐ  ศรีเทพ
สวัสดีท่านผู้บริหาร  ท่านสมาชิกสภาองค์การบริหารส่วนตำบลท่ายางทุกท่าน  ผมขอเปิดการประชุมสภา  สมัยสามัญ  สมัยที่ ๔  ประจำปี  พ.ศ. ๒๕๕๖  ซึ่งวันนี้ตรงกับวันพฤหัสบดี  ที่ ๑๔  เดือนพฤศจิกายน  พ.ศ. ๒๕๕๖  การประชุมสภาองค์การบริหารส่วนตำบลท่ายางในวันนี้มีระเบียบวาระการประชุมดังนี้


    ระเบียบวาระที่ ๑  เรื่องที่ประธานแจ้งให้ที่ประชุมทราบ


    ระเบียบวาระที่ ๒  เรื่องรับรองรายงานการประชุมครั้งที่ผ่านมา  ซึ่งจะมีการรับรอง




รายงานการประชุม  สมัยสามัญ  สมัยที่ ๓  ครั้งที่ ๑,๒  และ ๓  


              เมื่อวันที่ ๑๓,๑๔  และ ๒๘  สิงหาคม  พ.ศ. ๒๕๕๖
                        
ระเบียบวาระที่ ๓  เรื่องเพื่อทราบ
๓.๑ การรายงานผลการปฏิบัติงานของผู้บริหารประจำปี พ.ศ. ๒๕๕๖
ระเบียบวาระที่ ๔  เรื่องเพื่อพิจารณา
๔.๑
การขออนุมัติโอนงบประมาณรายจ่ายจำนวน  ๑  รายการ
๔.๒
การขออนุมัติแก้ไขเปลี่ยนแปลงคำชี้แจงงบประมาณรายจ่ายโครงการขยายเขตประปาส่วนภูมิภาค  บ้านควนมีชัย  หมู่ที่ ๑๐  ตำบลท่ายาง
๔.๓
พิจารณาร่างข้อบัญญัติองค์การบริหารส่วนตำบลท่ายางเรื่องการกำจัดมูลฝอย  เพิ่มเติม(ฉบับที่ ๑) พ.ศ. ๒๕๕๖
ระเบียบวาระที่ ๕  เรื่องอื่นๆ (ถ้ามี)
ระเบียบวาระที่ ๑
เรื่องที่ประธานแจ้งให้ที่ประชุมทราบ





              - เรื่องการตรวจสอบพื้นที่เปิดกรีดยางพาราของตำบลท่ายางตามมติ ครม. เมื่อวันที่ ๑๐  กันยายน  ๒๕๕๖  ให้ช่วยเหลือเกษตรกรผู้ปลูกยางพารา  กรณีปัญหาราคายางพาราตกต่ำ  โดยจ่ายชดเชยเป็นเงินสดไร่ละ  ๒,๕๒๐  บาท  รายละไม่เกิน  ๒๕  ไร่  ตอนนี้ของตำบลท่ายางได้ตรวจสอบไปแล้ว  ๓  รอบ  รวมทั้งหมด  ๘๗๖  แปลง
ระเบียบวาระที่ ๒
เรื่องรับรองรายงานการประชุมครั้งที่ผ่านมา






จะมีการรับรองรายงานการประชุมสภาสมัยสามัญ  สมัยที่ ๓  ครั้งที่ ๑,๒  และ ๓  เมื่อวันที่  ๑๓,๑๔  และ  ๒๘  เดือนสิงหาคม  พ.ศ. ๒๕๕๖  ซึ่งได้แจกจ่ายให้กับท่านสมาชิก อบต. ทุกท่านแล้ว  ไม่ทราบมีสมาชิกท่านใดจะแก้ไขหรือเพิ่มเติมในรายงานการประชุมสภาทั้ง ๓  ชุด  หรือไม่  ถ้าไม่มีการแก้ไขถือว่ารับรองถูกต้อง
มติที่ประชุม
รับรองถูกต้อง
ระเบียบวาระที่ ๓
เรื่องเพื่อทราบ
นายประเสริฐ  ศรีเทพ
- การรายงานผลการปฏิบัติงานของผู้บริหารประจำปี  พ.ศ. ๒๕๕๖  ขอเชิญท่านนายก อบต. ชี้แจงครับ
นายสุเมธ  หลุ่ยจิ๋ว
ชี้แจง  เรียนท่านประธานสภา  ท่านสมาชิกสภา อบต. ท่ายาง  และผู้เข้าร่วมประชุมทุกท่าน   การรายงานผลการปฏิบัติงานตามนโยบายที่ได้แถลงไว้ต่อสภา อบต. ท่ายาง    



เพื่อให้เป็นไปตามพระราชบัญญัติสภาตำบลและองค์การบริหารส่วนตำบล พ.ศ.๒๕๓๗ และที่แก้ไขเพิ่มเติมจนถึงฉบับที่ ๖ พ.ศ.๒๕๕๒ มาตรา ๕๘/๕ วรรค ๕ กำหนดให้นายกองค์การบริหารส่วนตำบลจัดทำรายงานแสดงผลการปฏิบัติงานตามนโยบายที่แถลงไว้ต่อสภาองค์การบริหารส่วนตำบลเป็นประจำทุกปี  ผมจึงขอรายงานผลการปฏิบัติงานประจำปีงบประมาณ พ.ศ.๒๕๕๖ ตามนโยบายที่ได้แถลงไว้ต่อสภาองค์การบริหารส่วนตำบลท่ายางเมื่อวันที่ ๗ ธันวาคม ๒๕๕๕ ดังนี้

๑. นโยบายด้านโครงสร้างพื้นฐาน


องค์การบริหารส่วนตำบลท่ายางมุ่งมั่นที่จะพัฒนาโครงสร้างพื้นฐาน เช่น ถนน ไฟฟ้า ประปา ให้ได้มาตรฐาน เพื่อตอบสนองต่อความต้องการของประชาชนและรองรับการขยายตัวทางเศรษฐกิจของตำบลท่ายาง ได้อย่างมีประสิทธิภาพและสอดคล้องกับแผนพัฒนาองค์การบริหารส่วนตำบล ซึ่งในปีงบประมาณพ.ศ.๒๕๕๖ องค์การบริหารส่วนตำบลท่ายาง ได้ดำเนินโครงการด้านโครงสร้างพื้นฐาน ดังนี้


๑) โครงการก่อสร้างถนนคอนกรีตเสริมเหล็กสาย บ้านนายอดุลย์      หมู่ที่ ๑ ขนาดผิวจราจรกว้าง ๔.๐๐ เมตร ระยะทาง ๕๐ เมตร หนาเฉลี่ย ๐.๑๕ เมตร  งบประมาณ ๙๖,๐๐๐.- บาท


๒) โครงการก่อสร้างถนนคอนกรีตเสริมเหล็กสาย ๔๐๓๘ – บ้านทางข้าม หมู่ที่ ๒ ขนาดผิวจราจรกว้าง ๕.๐๐ เมตร ระยะทางยาว ๒๐๐ เมตร งบประมาณ  ๔๐๗,๐๐๐.- บาท


๓) โครงการก่อสร้างถนนคอนกรีตเสริมเหล็กสาย ๔๑๑๐ – บ้านนายเสน่ห์ ทองสัมฤทธิ์ หมู่ที่ ๓ ขนาดผิวจราจรกว้าง ๔.๐๐ เมตร ระยะทาง ๒๐๐ เมตร หนาเฉลี่ย ๐.๑๕ เมตร งบประมาณ ๔๐๑,๐๐๐ บาท


๔. โครงการก่อสร้างถนนลาดยางแอสฟัลท์ติกคอนกรีตสายบ้านควนนกหิน  หมู่ที่  ขนาดผิวจราจรกว้าง ๕.๐๐ เมตร ระยะทาง ๒๐๐ เมตร หนาเฉลี่ย ๐.๐๕ เมตร งบประมาณ ๖๑๕,๐๐๐ บาท


๕. โครงการบุกเบิกถนนสายบ้านพอโกบ-บ้านพอเอน หมู่ที่ ๕ ขนาดผิวจราจรกว้าง ๕.๐๐ เมตร ระยะทาง ๘๐๐ เมตร หนาเฉลี่ย ๐.๐๕ เมตร
งบประมาณ ๕๖๕,๐๐๐ บาท


๖. โครงการก่อสร้างถนนลาดยางแอสฟัลท์ติกคอนกรีตสายทุ่งทรายขาว หมู่ที่ ๖  ขนาดผิวจราจรกว้าง ๕.๐๐ เมตร ระยะยาว ๒๐๐ เมตร หนาเฉลี่ย ๐.๐๕ เมตร  งบประมาณ ๖๒๕,๐๐๐ บาท


๗. โครงการก่อสร้างถนนลาดยางแอสฟัลท์ติกคอนกรีตสายบ้านยางสองขอน – คลองสินปุน  หมู่ที่ ๗ ขนาดผิวจราจรกว้าง ๕.๐๐ เมตร ระยะยาว ๒๐๐ เมตร  หนาเฉลี่ย ๐.๐๕ เมตร งบประมาณ ๖๕๕,๐๐๐ บาท


๘. โครงการก่อสร้างถนนลาดยางแอสฟัลท์ติกคอนกรีตสายบ้านกรุงหยันใต้ – สะพานกรุงหยัน หมู่ที่ ๘  ขนาดผิวจราจรกว้าง ๖.๐๐ เมตร ระยะยาว ๒๐๐ เมตรหนาเฉลี่ย ๐.๐๕ เมตร  งบประมาณ ๗๒๐,๐๐๐ บาท


๙. โครงการก่อสร้างถนนลาดยางแอสฟัลท์ติกคอนกรีต สายในหมู่บ้านจุฬาภรณ์พัฒนา ๑ หมู่ที่ ๙  ขนาดผิวจราจรกว้าง ๕.๐๐ เมตร ระยะยาว ๒๐๐ เมตร หนาเฉลี่ย ๐.๐๕ เมตร งบประมาณ ๕๓๓,๐๐๐ บาท


๑๐.โครงการก่อสร้างถนนคอนกรีตเสริมเหล็กสายบ้านทุ่งต้นพอ หมู่ที่ ๑๐ ขนาดผิวจราจรกว้าง ๕.๐๐ เมตร ระยะยาว ๒๐๐ เมตร หนาเฉลี่ย ๐.๑๕ เมตร งบประมาณ ๕๑๓,๐๐๐ บาท


๑๑. โครงการก่อสร้างรางระบายน้ำคอนกรีตเสริมเหล็กหมู่บ้าน สวป. หมู่ที่ ๑๑ งบประมาณ ๔๙๔,๐๐๐ บาท


๑๒. โครงการก่อสร้างถนนคอนกรีตเสริมเหล็กสายโคกส้มเหม้า หมู่ที่ ๑๒ ขนาดผิวจราจรกว้าง ๔.๐๐ เมตร ระยะยาว ๒๐๐ เมตร หนาเฉลี่ย ๐.๑๕ เมตร
งบประมาณ ๔๐๐,๐๐๐ บาท


๑๓. จัดซื้อเครื่องสูบน้ำแบบซับเมิสซิเบิ้ล (เครื่องสูบน้ำบาดาล) ขนาด ๑ แรงม้า  จำนวน ๑๕,๐๐๐.- บาท


๑๔. จัดซื้อเครื่องสูบน้ำแบบซับเมิสซิเบิ้ล (เครื่องสูบน้ำบาดาล) ขนาด ๒ แรงม้า  จำนวน ๒๓,๕๐๐.- บาท


๑๕. จัดซื้อเครื่องสูบน้ำแบบซับเมิสซิเบิ้ล (เครื่องสูบน้ำบาดาล) ขนาด ๓ แรงม้า  จำนวน ๓๓,๐๐๐.- บาท


๑๖. โครงการขุดเจาะบ่อบาดาล หมู่ที่ ๑ จำนวน ๒๖๐,๐๐๐ บาท

๒. นโยบายด้านเศรษฐกิจ


องค์การบริหารส่วนตำบลท่ายาง จะส่งเสริมสนับสนุนและผลักดันให้มีกระบวนการสร้างรายได้ ลดรายจ่ายให้กับประชาชนทุกระดับ โดยจะส่งเสริมแนวทางเศรษฐกิจแบบพอเพียงตามศักยภาพของชุมชน ในระดับรากของตำบล ซึ่งในปีงบประมาณ  พ.ศ.๒๕๕๖ องค์การบริหารส่วนตำบลท่ายาง ได้ดำเนินการดังนี้


๑.โครงการปรับปรุงศูนย์ OTOP เพื่อทำเป็นหอประชุมหมู่บ้าน หมู่ที่ ๑    จำนวน ๕๒๙,๙๐๐ บาท

๓. นโยบายด้านสังคม


องค์การบริหารส่วนตำบลท่ายาง จะส่งเสริมและสนับสนุน ให้ตำบลท่ายางเป็นชุมชนที่ปลอดภัย น่าอยู่ และพัฒนาเกี่ยวกับคุณภาพชีวิตของประชาชนและเยาวชนในตำบลให้มีความเป็นอยู่ที่ดีขึ้น และสร้างโอกาสให้ทุกคนได้รับการบริการอย่างเท่าเทียมกัน ในปีงบประมาณ  พ.ศ.๒๕๕๖ องค์การบริหารส่วนตำบลท่ายาง ได้ดำเนินการดังนี้

  ๑)  ค่าใช้จ่ายในโครงการป้องกันและลดอุบัติเหตุทางถนนในช่วงเทศกาล   เป็นเงิน  ๑๐๐,๐๐๐.-  บาท
 
  ๒)โครงการก่อสร้างหอกระจายข่าวประจำหมู่บ้าน  หมู่ที่ ๓,๔,๕,๖,๗,๑๐    จำนวน     ๗๕๑,๘๐๐.- บาท

  ๓) โครงการบำบัด ฟื้นฟูผู้ติดยาเสพติด  จำนวน ๑๐๕,๐๐๐ บาท

  ๔) โครงการฝึกอบรมทบทวน อปพร. จำนวน   ๕๐,๐๐๐ บาท

   ๕) ก่อสร้างทางลาดสำหรับผู้พิการ  จำนวน ๑๖๘,๐๐๐ บาท

๔.นโยบายด้านสาธารณสุขและสิ่งแวดล้อม


องค์การบริหารส่วนตำบลท่ายาง จะส่งเสริมและสนับสนุนระบบสาธารณสุขให้มีประสิทธิภาพและมีความเข้มแข็งตลอดจนสร้างระบบสุขภาพที่ดีให้เกิดขึ้นแก่ประชาชนในตำบลให้มีสุขภาพร่างกายแข็งแรง ทั้งทางร่างกายและจิตใจ โดยมีการดำเนินการในปีงบประมาณ พ.ศ.๒๕๕๖ ดังนี้

  ๑)  เงินสมทบกองทุนหลักประกันสุขภาพ อบต.ท่ายาง   จำนวน  ๑๐๐,๐๐๐.-  บาท

  ๒)  ค่าใช้จ่ายในโครงการป้องกันและควบคุมโรคติดต่อและโรคระบาดอื่น ๆ จำนวน ๑๐,๐๐๐  บาท

  ๓)ค่าวัสดุวิทยาศาสตร์หรือการแพทย์  น้ำยาหรือสารเคมีกำจัดลูกน้ำยุงลาย  วัคซีน  ตลอดจนน้ำยาต่างๆ ถุงมือ หน้ากาก(mark) หรือวัสดุป้องกันพิษจากการพ่นหมอกควัน
จำนวน  ๒๐,๐๐๐  บาท
 ๔)  อุดหนุนโครงการสำหรับสนับสนุนการบริการสาธารณสุข
 ๒  หมู่บ้าน ๆ ละ  ๑๐,๐๐๐ บาท  จำนวน  ๑๒๐,๐๐๐  บาท  

๕. นโยบายด้านการศึกษา ศาสนา วัฒนธรรมและกีฬา


องค์การบริหารส่วนตำบลท่ายาง จะส่งเสริมและสนับสนุนระบบการศึกษาทั้งในและนอกระบบอย่างต่อเนื่อง และส่งเสริมให้มีการเรียนรู้ของประชาชนในตำบล การพัฒนาระบบเครือข่ายสารสนเทศเพื่อการเรียนรู้ชุมชน ตลอดจนการส่งเสริมจริยธรรม วัฒนธรรมท้องถิ่น และรักษาประเพณีท้องถิ่นให้ยั่งยืน ซึ่งในปีงบประมาณ พ.ศ.๒๕๕๖ ได้ดำเนินการ ดังนี้


๑) ค่าอาหารกลางวันสำหรับศูนย์พัฒนาเด็กเล็กบ้านจุฬาภรณ์พัฒนา ๑  เป็นเงิน ๖๙๘,๘๘๐ บาท
            ๒)  โครงการวันเด็กแห่งชาติ จำนวน        ๓๕,๐๐๐  บาท


๓) ค่าอาหารเสริม(นม)ศูนย์พัฒนาเด็กเล็กบ้านจุฬาภรณ์พัฒนา ๑
 เป็นเงิน  ๓๗๖,๓๒๐  บาท


๔) ค่าอาหารเสริม(นม)โรงเรียนสังกัดสำนักงานคณะกรรมการศึกษาขั้นพื้นฐาน(สพฐ.) เป็นเงิน   ๑,๕๐๘,๗๘๐ บาท 


๕) อุดหนุนค่าอาหารกลางวันนักเรียนชั้นเด็กเล็กถึงประถมศึกษาปีที่ ๖ โรงเรียนสังกัดสำนักงานคณะกรรมการการศึกษาขั้นพื้นฐาน(สพฐ.)  เป็นเงิน ๑,๘๗๖,๙๔๐ บาท


๖) ค่าใช้จ่ายในการแข่งขันกีฬาต่อต้านยาเสพติดของ อบต.ท่ายาง  
จำนวน  ๒๒๙,๐๐๐ บาท 


๗) ค่าใช้จ่ายในการแข่งขันกีฬาอำเภอทุ่งใหญ่ จำนวน ๑๘๐,๐๐๐  บาท


๘) ค่าใช้จ่ายในการแข่งขันกีฬาหมู่บ้านจุฬาภรณ์พัฒนา ๑  

จำนวน  ๑๐,๐๐๐  บาท  

  
๙)  ค่าจัดหาวัสดุกีฬาและอุปกรณ์ในการส่งเสริมกีฬา  เช่น  ฟุตบอล ตะกร้อ ฯลฯ ให้แก่หมู่บ้าน ๑๒  หมู่บ้าน จำนวน   ๙๐,๐๐๐   บาท

๑๐) อุดหนุนที่ทำการปกครองอำเภอทุ่งใหญ่ในการจัดการแข่งขันกีฬาอำเภอทุ่งใหญ่  จำนวน๒๐,๐๐๐   บาท 
    

๑๑) ค่าใช้จ่ายในการจัดงานประเพณีสงกรานต์ และวันผู้สูงอายุ  
จำนวน ๑๓๐,๐๐๐  บาท  

   
๑๒) ค่าใช้จ่ายในการสนับสนุนหมรับเดือนสิบ จำนวน  ๓๐,๐๐๐  บาท  


๑๓) อุดหนุนที่ทำการปกครองอำเภอทุ่งใหญ่  เพื่อจ่ายเป็นค่าจัดกิจกรรมราชพิธีต่าง ๆ   จำนวน๑๐,๐๐๐   บาท 



๑๔)  อุดหนุนที่ทำการปกครองอำเภอทุ่งใหญ่  เพื่อจ่ายเป็นค่าใช้จ่ายในกิจกรรมงานแห่หมรับเดือนสิบ  ประจำปี  พ.ศ. ๒๕๕๖  จำนวน  ๑๐,๐๐๐  บาท


๑๕)  อุดหนุนที่ทำการปกครองอำเภอทุ่งใหญ่  เพื่อจ่ายเป็นค่าใช้จ่ายในกิจกรรมงานแห่ผ้าขึ้นธาตุ  ประจำปี พ.ศ.  ๒๕๕๖   
จำนวน   ๕,๐๐๐  บาท 


๑๖) ก่อสร้างอ่างล้างมือ ล้างหน้า  ของศูนย์พัฒนาเด็กเล็กบ้านจุฬาภรณ์พัฒนา ๑  จำนวน ๓๖,๐๐๐ บาท 


๑๗) ติดตั้งมุ้งลวดศูนย์พัฒนาเด็กเล็กบ้านจุฬาภรณ์พัฒนา ๑ จำนวน ๓๘,๕๐๐ บาท

๖. นโยบายด้านการเมือง การบริหาร


องค์การบริหารส่วนตำบลท่ายาง จะบริหารงานโดยยึดหลักธรรมาภิบาล มุ่งเน้นความโปร่งใส และการมีส่วนร่วม  สร้างแรงจูงใจและเพิ่มขวัญ และกำลังใจให้พนักงานและผู้ปฏิบัติงานขององค์การบริหารส่วนตำบลท่ายาง ที่ปฏิบัติงานด้วยความทุ่มเท เสียสละ ผลการปฏิบัติงานดีเด่นและเป็นที่ยอมรับ พัฒนาฝึกอบรมให้พนักงานได้เพิ่มพูนความรู้ทักษะ และมีประสบการณ์ในการทำงานมากยิ่งขึ้น  ปรับปรุงสภาพภูมิทัศน์ อาคารที่ทำการองค์การบริหารส่วนตำบลท่ายางให้มีความสะดวก ปลอดภัย และสวยงาม  จัดซื้อวัสดุ อุปกรณ์ ครุภัณฑ์ที่จำเป็นต่อการปฏิบัติงานของพนักงานและเจ้าหน้าที่ให้พร้อมปฏิบัติหน้าที่บริการประชาชน ซึ่งในปีงบประมาณ พ.ศ.๒๕๕๖ ได้ดำเนินการ ดังนี้


๑) ค่าใช้จ่ายในการจัดเวทีประชาคมและประชุมต่าง ๆ  จำนวน    ๑๐,๐๐๐  บาท


๒)   ค่าใช้จ่ายในการทัศนะศึกษาดูงาน จำนวน  ๖๐๐,๐๐๐  บาท


๓)  ประเภทครุภัณฑ์สำนักงาน  จำนวน  ๒๓,๔๕๐ บาท
   
๔) ประเภทครุภัณฑ์คอมพิวเตอร์ จำนวน ๒ ชุด จำนวน ๖๐,๐๐๐ บาท 


๕)โครงการสร้างแรงจูงใจในการชำระภาษีและค่าธรรมเนียม  
จำนวน ๓๐,๐๐๐  บาท

เมื่อได้แถลงต่อสภาแล้ว  เราต้องทำงานให้ครอบคลุมทุกโครงการ  ซึ่งที่ผ่านมาผมก็ทำงานให้ทุกหมู่บ้านของตำบลท่ายาง  ขอบคุณครับ
นายประเสริฐ  ศรีเทพ
ท่านนายก อบต. ก็ได้รายงานผลการปฏิบัติงานในรอบ  ๑  ปีที่ผ่านมา  สมาชิกมีอะไรจะเพิ่มเติม  พอใจหรือไม่พอใจ  ในผลงาน  ที่ผ่านมาผมเห็นว่าทุกหมู่บ้านได้โครงการทุกหมู่บ้าน  ถ้าไม่มีสมาชิกท่านใดจะอภิปรายแสดงว่าพอใจในการทำงานของผู้บริหาร
ระเบียบวาระที่ ๔

เรื่องเพื่อพิจารณา
นายประเสริฐ  ศรีเทพ
๔.๑  การขออนุมัติโอนงบประมาณรายจ่ายประจำปีงบประมาณ  พ.ศ. ๒๕๕๗  จำนวน  ๑  รายการ  ขอเชิญท่านนายก อบต. ชี้แจง
นายสุเมธ  หลุ่ยจิ๋ว
ชี้แจง  การโอนงบประมาณรายจ่ายประจำปีงบประมาณ  พ.ศ. ๒๕๕๗  ตามที่องค์การบริหารส่วนตำบลท่ายาง  ได้ตั้งจ่ายในข้อบัญญัติงบประมาณรายจ่าย  ประจำปีงบประมาณ  พ.ศ.  ๒๕๕๗  ปรากฏว่าค่าครุภัณฑ์คอมพิวเตอร์ แผนงานบริหารทั่วไป (สำนักงานปลัด)  ไม่ได้ตั้งงบประมาณไว้  และค่าครุภัณฑ์คอมพิวเตอร์ แผนงานการศึกษา (สำนักงานปลัด)  ไม่ได้ตั้งงบประมาณไว้  จึงได้ดำเนินการโอนงบประมาณรายจ่ายโดยอาศัยอำนาจตามระเบียบกระทรวงมหาดไทยว่าด้วยวิธีงบประมาณขององค์กรปกครองส่วนท้องถิ่น      พ.ศ. ๒๕๔๑  ข้อ  ๒๗  โดยมีรายละเอียด  ดังนี้.- 
๑.   โอนรายจ่าย   แผนงานบริหารทั่วไป  งานบริหารทั่วไป  ค่าตอบแทน                       ประเภทเงินค่ารักษาพยาบาล (สำนักงานปลัด)  จำนวน  ๖๔,000  บาท   มาตั้งจ่ายเป็นค่าจัดซื้อเครื่องคอมพิวเตอร์พร้อมอุปกรณ์ครบชุด จำนวน ๒ ชุดๆ ละ  ๓๐,๐๐๐  บาท แผนงานบริหารงานทั่วไป (สำนักงานปลัด)  จำนวน  ๖0,000  บาท  ค่าจัดซื้อเครื่องพิมพ์แบบฉีดหมึก (INKJET Printer) แผนงานการศึกษา (สำนักงานปลัด) จำนวน ๔,000 บาท


การโอนงบประมาณในครั้งนี้เนื่องจากในข้อบัญญัติงบประมาณรายจ่ายประจำปี  ๒๕๕๗  ไม่ได้ตั้งงบประมาณไว้ในสำนักงานปลัดเป็นค่าจัดซื้อเครื่องคอมพิวเตอร์และค่าจัดซื้อเครื่องพิมพ์แบบฉีดหมึก  แต่มีความจำเป็นต้องใช้ในการปฏิบัติงาน  และประกอบกับตอนนี้ในสำนักงานปลัด อบต. ได้มีเจ้าหน้าที่เพิ่งย้ายมาใหม่คือตำแหน่งบุคลากร  จึงมีความจำเป็นต้องใช้เครื่องคอมพิวเตอร์ในการทำงาน  และการโอนงบประมาณครั้งนี้ก็ได้โอนมาจากหน่วยงานสำนักงานปลัด อบต.  ซึ่งได้ตั้งจ่ายเป็นค่ารักษาพยาบาล   เป็นเงิน  ๒๔๐,๐๐๐  บาท  เพราะในตอนนี้องค์กรปกครองส่วนท้องถิ่นได้เข้าสู่ระบบการจ่ายตรงแล้วตั้งแต่วันที่ ๑  ตุลาคม  ๒๕๕๖  เป็นต้นมา  หวังว่าสมาชิกสภา อบต. ทุกท่านคงเข้าใจและอนุมัติในการโอนงบประมาณครั้งนี้  ขอบคุณครับ

นายประเสริฐ  ศรีเทพ
ท่านนายก อบต. ก็ได้ชี้แจงเหตุผลความจำเป็นในการขออนุมัติโอนงบประมาณรายจ่ายประจำปีงบประมาณ  ๒๕๕๗  ท่านสมาชิกท่านใดจะอภิปราย  ขอเชิญครับ  ถ้าไม่มีสมาชิกท่านใดจะอภิปราย  ต่อไปผมจะขอมติ  สมาชิกท่านใดเห็นชอบอนุมัติให้โอนงบประมาณรายจ่ายประจำปีงบประมาณ  ๒๕๕๗  จากหน่วยงานสำนักงานปลัด  ประเภทค่ารักษาพยาบาล  ซึ่งตั้งไว้  ๒๔๐,๐๐๐  บาท  ไปตั้งจ่ายเป็นค่าจัดซื้อเครื่องคอมพิวเตอร์พร้อมอุปกรณ์ครบชุด  จำนวน  ๒  ชุด  เป็นเงิน  ๖๐,๐๐๐  บาท  และค่าจัดซื้อเครื่องพิมพ์แบบฉีกหมึก  เป็นเงิน  ๔,๐๐๐  บาท  โปรดยกมือครับ
มติที่ประชุม
เห็นชอบอนุมัติ  ๒๒  เสียง  งดออกเสียง  ๑  เสียง(ประธานฯ)  เห็นเป็นอย่างอื่น  ไม่มี
นายประเสริฐ  ศรีเทพ
๔.๒  การขออนุมัติแก้ไขเปลี่ยนแปลงคำชี้แจงงบประมาณรายจ่ายประจำปีงบประมาณ  ๒๕๕๗  โครงการขยายเขตประปาส่วนภูมิภาค  บ้านควนมีชัย  หมู่ที่ ๑๐  ตำบลท่ายาง  ขอเชิญท่านนายก อบต. ชี้แจง
นายสุเมธ  หลุ่ยจิ๋ว
ชี้แจง  การขออนุมัติแก้ไขเปลี่ยนแปลงคำชี้แจงงบประมาณรายจ่ายประจำปีงบประมาณ  พ.ศ. ๒๕๕๗                     


 ตามที่องค์การบริหารส่วนตำบลท่ายางได้ตั้งจ่ายในข้อบัญญัติงบประมาณรายจ่าย  ประจำปีงบประมาณ    พ.ศ.  ๒๕๕๗  ปรากฏว่า


ค่าใช้จ่ายในแผนงานพาณิชย์ งานกิจการประปา หมวดค่าที่ดินและสิ่งก่อสร้าง ประเภทค่าก่อสร้างสิ่งสาธารณูปโภค โครงการขยายเขตประปาส่วนภูมิภาคบ้านควนมีชัย หมู่ที่ 10 (ส่วนโยธา)   องค์การบริหารส่วนตำบลท่ายางมีความจำเป็นต้องมีการแก้ไขคำชี้แจงงบประมาณรายจ่าย  เนื่องจากการประปาส่วนภูมิภาคสาขาจันดีเพิ่งได้แจ้งประมาณราคาค่าวางท่อขยายเขตประปา  จึงได้ดำเนินการแก้ไขเปลี่ยนแปลงคำชี้แจงงบประมาณรายจ่ายโดยอาศัยอำนาจตามระเบียบกระทรวงมหาดไทยว่าด้วยวิธีงบประมาณขององค์กรปกครองส่วนท้องถิ่น  พ.ศ. ๒๕๔๑  ข้อ  ๒๙  โดยมีรายละเอียด  ดังนี้.- 
โครงการขยายเขตประปาส่วนภูมิภาคบ้านควนมีชัย หมู่ที่ 10

 
ข้อความเดิม  โครงการขยายเขตประปาบ้านควนมีชัยหมู่ที่ 10 ตั้งไว้  ๗00,000 บาท เพื่อจ่ายเป็นค่าขยายเขตประปาส่วนภูมิภาคบ้านควนมีชัย    หมู่ที่ 10 โดยวางท่อจ่ายน้ำดี แบบท่อ PE Ø 110 มม. พร้อมอุปกรณ์ ระยะยาวรวม 1,๒๖0 เมตร ตามแบบของประปาส่วนภูมิภาค ติดตั้งป้ายประชาสัมพันธ์โครงการ 1 ป้าย


ข้อความใหม่  โครงการค่าวางท่อขยายเขตจำหน่ายน้ำประปาบ้าน   ควนมีชัย  หมู่ที่ 10  ตั้งไว้ ๖๙๙,๘๒๕ บาท โดยทำการวางท่อขยายเขตจำหน่ายน้ำประปา  วางท่อ  HDPE ๑๐๐ Ø 1๑0 มม. PN ๖.๓ ระยะยาว 1,1๕0 เมตร ท่อ HDPE ๘0  Ø 110 มม.  PN 10  ระยะยาว ๓0 เมตร  ท่อ S/P (ปลอกวางท่อ) Ø ๒๐0 มม.  ดันลอด  ๒๖  เมตร  และท่อเหล็ก  GS  Ø 1๐0 มม.  ระยะทาง  ๔  เมตร  พร้อมอุปกรณ์ติดตั้ง ตามแบบมาตรฐานการประปาส่วนภูมิภาค  สาขาจันดี และติดตั้งป้ายประชาสัมพันธ์โครงการตามแบบมาตรฐานจำนวน  1  ป้าย  หวังว่าท่านสมาชิก อบต. คงเข้าใจและอนุมัติให้แก้ไขเปลี่ยนแปลงฯ

นายประเสริฐ  ศรีเทพ
ท่านสมาชิกท่านใดจะอภิปราย  ขอเชิญครับ
นางรุจิรา  จิตจำ
อภิปราย  โครงการในข้อบัญญัติฯ ปีงบ ๕๗  โครงการขยายเขตประปาส่วนภูมิภาค  บ้านควนมีชัย  หมู่ที่ ๑๐  ตำบลท่ายาง  ระยะทาง  ๑,๒๖๐  เมตร  พอมีการแก้ไขเปลี่ยนแปลงใหม่  ระยะทางเหลือแค่  ๑,๑๘๐  เมตร  ทำให้ระยะทางที่เคยประมาณการไว้ไม่ทั่วถึงทุกครัวเรือน  อยากทราบเหตุผลค่ะ
นายประเสริฐ  ศรีเทพ
สมาชิกท่านอื่นจะอภิปรายเพิ่มเติมอีกหรือไม่  ถ้าไม่มีขอเชิญท่านนายก อบต. ชี้แจง
นายสุเมธ  หลุ่ยจิ๋ว
ชี้แจง  โครงการขยายเขตประปาส่วนภูมิภาคบ้านควนมีชัย  หมู่ที่ ๑๐  ตอนที่ทำร่างข้อบัญญัติฯ  อบต. ได้แจ้งให้การประปาส่วนภูมิภาคสาขาจันดีประมาณราคาค่าขยายเขตประปา  แต่การประปาส่วนภูมิภาคสาขาจันดีประมาณราคายังไม่แล้วเสร็จ  แต่ผู้บริหารต้องเสนอร่างข้อบัญญัติต่อสภาฯ ภายใน  ๑๕  สิงหาคม  กองช่างจึงได้ไปสำรวจระยะทางได้  ๑,๒๖๐  เมตร  ก็ได้คิดราคาประมาณการไว้  ๗๐๐,๐๐๐  บาท  แต่พอการประปาคำนวณราคาตามที่ อบต. ตั้งงบประมาณไว้  ๗๐๐,๐๐๐  บาท  ได้ระยะทางแค่  ๑,๑๘๐  เมตร  เพราะมีเงินอยู่แค่นี้  สรุปการประปาฯ เอาเงินเป็นตัวคำนวณระยะทาง
นายประเสริฐ  ศรีเทพ
มีสมาชิกท่านใดจะอภิปรายเพิ่มเติมอีกหรือไม่  ถ้าไม่มี  ผมจะขอมติ  สมาชิกท่านใดเห็นชอบอนุมัติให้แก้ไขเปลี่ยนแปลงคำชี้แจงงบประมาณรายจ่ายโครงการขยายเขตประปาส่วนภูมิภาค  บ้านควนมีชัย  หมู่ที่ ๑๐  โดยวางท่อจ่ายน้ำดี แบบท่อ PE Ø 110 มม. พร้อมอุปกรณ์ ระยะยาวรวม 1,๒๖0 เมตร ตามแบบของประปาส่วนภูมิภาค ติดตั้งป้ายประชาสัมพันธ์โครงการ 1 ป้าย  แก้ไขเป็น  โครงการค่าวางท่อขยายเขตจำหน่ายน้ำประปา  บ้านควนมีชัย  หมู่ที่ 10  ตั้งไว้ ๖๙๙,๘๒๕ บาท  โดยทำการวางท่อขยายเขตจำหน่ายน้ำประปา  วางท่อ  HDPE ๑๐๐  Ø  1๑0 มม.   PN ๖.๓ ระยะยาว 1,1๕0 เมตร ท่อ HDPE ๘0  Ø 110 มม.  PN 10  ระยะยาว ๓0 เมตร  ท่อ S/P (ปลอกวางท่อ) Ø ๒๐0 มม.  ดันลอด  ๒๖  เมตร  และท่อเหล็ก  GS  Ø 1๐0 มม.  ระยะทาง  ๔  เมตร  พร้อมอุปกรณ์ติดตั้ง ตามแบบมาตรฐานการประปาส่วนภูมิภาค  สาขาจันดี และติดตั้งป้ายประชาสัมพันธ์โครงการตามแบบมาตรฐานจำนวน  1  ป้าย   โปรดยกมือครับ
มติที่ประชุม
เห็นชอบอนุมัติ  ๒๒  เสียง  งดออกเสียง  ๑  เสียง(ประธานฯ)  เห็นเป็นอย่างอื่น  ไม่มี
นายประเสริฐ  ศรีเทพ
๔.๓  พิจารณาร่างข้อบัญญัติองค์การบริหารส่วนตำบลท่ายางเรื่องการจำกัดมูลฝอยเพิ่มเติม(ฉบับที่ ๑) พ.ศ. ๒๕๕๖  ขอเชิญท่านนายก อบต. ชี้แจง
นายสุเมธ  หลุ่ยจิ๋ว
ชี้แจง  ร่างข้อบัญญัติองค์การบริหารส่วนตำบลท่ายางเรื่องการกำจัดมูลฝอย  เพิ่มเติม (ฉบับที่ ๑)


  


บันทึกหลักการและเหตุผล
ประกอบร่างข้อบัญญัติองค์การบริหารส่วนตำบลท่ายาง
อำเภอทุ่งใหญ่  จังหวัดนครศรีธรรมราช
เรื่อง  การกำจัดมูลฝอย  แก้ไขเพิ่มเติม (ฉบับที่ ๑) พ.ศ. ๒๕๕๖
หลักการ

เนื่องจากองค์การบริหารส่วนตำบลท่ายาง  ได้จัดระเบียบชุมชนเพื่อความเป็นระเบียบเรียบร้อยและน่าอยู่ของบ้านเมืองเพื่อสภาพแวดล้อมที่ดี  ประกอบกับปัจจุบันอัตราค่าธรรมเนียมที่ประกาศใช้อยู่นั้นไม่เป็นไปตามสภาพความเป็นจริง  จึงเห็นสมควรกำหนดอัตราค่าธรรมเนียมขึ้นใหม่  อีกทั้งได้มีชุมชนเกิดขึ้นใหม่ในเขตองค์การบริหารส่วนตำบลท่ายางหลายชุมชน  จากการจัดการ  การกำจัดมูลฝอยที่ไม่ถูกวิธีของชุมชน  ก่อให้เกิดปัญหาต่างๆ มากมาย  ส่งผลกระทบต่อชุมชนนั้นๆ  จึงจำเป็นต้องมี  กฎ  ระเบียบ  แนวทางปฏิบัติที่เป็นไปในแนวเดียวกัน  เสมอภาคกัน  ในการควบคุมการกำจัดมูลฝอยที่ถูกวิธี  แนวทางการกำจัดมูลฝอยเพื่อให้ประชาชนมีสุขภาพที่ดีในสิ่งแวดล้อมที่ดี  จึงอาศัยอำนาจตามความในมาตรา ๗๑  พระราชบัญญัติสภาตำบลและองค์การบริหารส่วนตำบล  พ.ศ. ๒๕๓๗  และแก้ไขเพิ่มเติมถึง (ฉบับที่  ๕) พ.ศ. ๒๕๔๖
เหตุผล

เพื่อใช้ในการดำเนินงานตามนโยบายของรัฐบาล  ผู้บริหาร  และผู้ปฏิบัติงานองค์การบริหารส่วนตำบลได้ยึดถือปฏิบัติได้ถูกต้องเที่ยงธรรมในการปฏิบัติ  จึงเสนอข้อบัญญัติองค์การบริหารส่วนตำบลท่ายาง  เรื่องการกำจัดมูลฝอย  แก้ไขเพิ่มเติมฉบับที่ ๑  พ.ศ. ๒๕๕๖  เพื่อสภาองค์การบริหารส่วนตำบลท่ายางพิจารณาเห็นชอบต่อไป
ข้อบัญญัติองค์การบริหารส่วนตำบลท่ายาง
เรื่อง  การกำจัดมูลฝอย  แก้ไขเพิ่มเติมฉบับที่ ๑  พ.ศ. ๒๕๕๖
โดยที่เป็นการสมควรตราข้อบัญญัติองค์การบริหารส่วนตำบลท่ายาง  ว่าด้วยการกำจัดมูลฝอย


อาศัยอำนาจตามความในมาตรา  ๗๑  แห่งพระราชบัญญัติสภาตำบลและองค์การบริหารส่วนตำบล  พ.ศ. ๒๕๓๗  ประกอบมาตรา  ๒๐  มาตรา  ๕๔  มาตรา  ๕๕  มาตรา  ๕๘  มาตรา  ๖๓  และมาตรา  ๖๕  แห่งพระราชบัญญัติการสาธารณสุข  พ.ศ.  ๒๕๓๕  อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา  ๒๙  ประกอบกับมาตรา  ๕๐  ของรัฐธรรมนูญแห่งราชอาณาจักรไทยพุทธศักราช  ๒๕๕๐  บัญญัติให้กระทำได้โดยอาศัยอำนาจตามบทบัญญัติแห่งกฎหมาย  องค์การบริหารส่วนตำบลท่ายาง  โดยความเห็นชอบของสภาองค์การบริหารส่วนตำบลท่ายางและนายอำเภอทุ่งใหญ่  จึงตราข้อบัญญัติไว้ดังต่อไปนี้


ข้อ ๑  ข้อบัญญัตินี้เรียกว่า  “ข้อบัญญัติองค์การบริหารส่วนตำบลท่ายาง  เรื่อง  การกำจัดมูลฝอย  แก้ไขเพิ่มเติมฉบับที่ ๑  พ.ศ. ๒๕๕๖”



ข้อ ๒  ข้อบัญญัตินี้ให้ใช้บังคับในเขตองค์การบริหารส่วนตำบลท่ายาง  เมื่อได้ประกาศไว้โดยเปิดเผย  ณ  ที่ทำการขององค์การบริหารส่วนตำบลท่ายางแล้ว  ๓๐  วัน


ข้อ ๓  บรรดาข้อบัญญัติ  ประกาศ  หรือคำสั่งอื่นใดในส่วนที่ได้ตราไว้แล้วในข้อบัญญัตินี้หรือซึ่งขัดหรือแย้งกับข้อบัญญัตินี้  ให้ใช้ข้อบัญญัตินี้แทน


ข้อ ๔  ในข้อบัญญัตินี้



“มูลฝอย” หมายความว่า  เศษกระดาษ  เศษผ้า  เศษอาหาร  เศษสินค้า  ถุงพลาสติก  ภาชนะที่ใส่อาหาร เถ้า มูลสัตว์หรือซากสัตว์  รวมตลอดถึงสิ่งอื่นใดที่เก็บกวาดจากถนน ตลาด ที่เลี้ยงสัตว์หรือที่อื่น



“เจ้าพนักงานท้องถิ่น” หมายความว่า นายกองค์การบริหารส่วนตำบลท่ายาง



“เจ้าพนักงานสาธารณสุข” หมายความว่า เจ้าพนักงานซึ่งได้รับการแต่งตั้งจากรัฐมนตรีว่าการกระทรวงสาธารณสุขให้ปฏิบัติการตามพระราชบัญญัติการสาธารณสุข  พ.ศ. ๒๕๓๕



“อาคาร”  หมายความว่า  ตึก  บ้าน  เรือน  โรง  ร้าน  แพ  คลังสินค้า  สำนักงาน  หรือสิ่งที่สร้างขึ้นอย่างอื่นที่บุคคลอาจเข้าอยู่หรือใช้สอยได้



“ที่หรือทางสาธารณะ”หมายความว่า สถานที่หรือทางซึ่งมิใช่เป็นของเอกชนและประชาชนสามารถใช้ประโยชน์หรือใช้สัญจรได้


ข้อ ๕  การกำจัดมูลฝอยในเขตองค์การบริหารส่วนตำบลท่ายาง เป็นอำนาจหน้าที่ขององค์การบริหารส่วนตำบลท่ายาง


ข้อ ๖  ในกรณีที่มีเหตุอันสมควร องค์การบริหารส่วนตำบลท่ายาง อาจมอบหมายให้บุคคลใดดำเนินการตามข้อ ๕ แทนภายใต้การควบคุมดูแลขององค์การบริหารส่วนตำบลท่ายาง หรืออาจอนุญาตให้บุคคลใดเป็นผู้ดำเนินการกำจัดมูลฝอยตามข้อ ๑๑ ก็ได้


ข้อ ๗ ห้ามมิให้ผู้ใดทำการถ่าย เท ทิ้ง หรือทำให้มีขึ้นซึ่งมูลฝอยในที่หรือทางสาธารณะนอกจากในที่ที่องค์การบริหารส่วนตำบลท่ายางจัดไว้หรือในที่รองรับมูลฝอยที่องค์การบริหารส่วนตำบลท่ายางจัดไว้ให้


ข้อ ๘  เจ้าของหรือผู้ครอบครองอาคารหรือสถานที่ใด ๆ ต้องจัดให้มีที่รองรับมูลฝอยที่ถูกสุขลักษณะอย่างเพียงพอเหมาะสมตามที่เจ้าพนักงานท้องถิ่น โดยคำแนะนำของเจ้าพนักงานสาธารณสุขประกาศกำหนด


ข้อ ๙  เพื่อประโยชน์ในการรักษาความสะอาดและการจัดระเบียบในการเก็บ ขนมูลฝอย ให้องค์การบริหารส่วนตำท่ายาง มีอำนาจประกาศกำหนดเขตพื้นที่การให้บริการและระเบียบการเก็บ ขนมูลฝอย หรือเขตพื้นที่การอนุญาตให้บุคคลใดดำเนินกิจการการรับทำการเก็บ ขนมูลฝอย โดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการตามข้อ ๑ ในเขตอำนาจขององค์การบริหารส่วนตำบลท่ายางได้


ข้อ ๑๐  เจ้าของหรือผู้ครอบครองอาคารหรือสถานที่ซึ่งอยู่ในเขตพื้นที่การให้บริการเก็บ ขนมูลฝอยขององค์การบริหารส่วนตำบลท่ายาง ตามอัตราที่กำหนดไว้ท้ายข้อบัญญัตินี้


ข้อ ๑๑  ห้ามมิให้ผู้ใดดำเนินกิจการรับทำการเก็บ ขน หรือกำจัดมูลฝอย โดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการ เว้นแต่จะได้รับอนุญาตจากเจ้าพนักงานท้องถิ่น


ข้อ ๑๒  ผู้ใดประสงค์จะเป็นผู้ดำเนินกิจการรับทำการเก็บ ขน หรือกำจัดมูลฝอย โดยทำเป็นภารกิจหรือโดยได้รับประโยชน์ตอบแทนด้วยการคิดค่าบริการในเขตองค์การบริหารส่วนตำบลท่ายาง จะต้องยื่นคำขอรับใบอนุญาตตามแบบที่กำหนดไว้ท้ายข้อบัญญัตินี้ พร้อมเอกสารและหลักฐานดังต่อไปนี้



(๑) สำเนาบัตรประจำตัวประชาชน/ข้าราชการ/พนักงานรัฐวิสาหกิจ



(๒) สำเนาใบอนุญาตตามกฎหมายที่เกี่ยวข้อง



(๓) อื่น ๆ ตามที่องค์การบริหารส่วนตำบลท่ายางประกาศกำหนด


ข้อ ๑๓ ผู้ขอรับอนุญาตตาม ข้อ ๑๒ จะต้องปฏิบัติตามหลักเกณฑ์ และเงื่อนไข ดังต่อไปนี้


          ก. ผู้ขอรับใบอนุญาตดำเนินกิจการรับทำการเก็บ ขนมูลฝอย



(๑) ต้องมีพาหนะขนถ่ายมูลฝอยที่มีมาตรฐานอุตสาหกรรม



(๒)ได้รับอนุญาตจากกรมการขนส่งทางบก



(๓) กรณีไม่มีระบบกำจัดมูลฝอยของตนเอง ต้องแสดงหลักฐานว่าจะนำมูลฝอยไปกำจัด    ณ  แหล่งกำจัดที่ถูกสุขลักษณะแห่งใด


         ข. ผู้ขอรับใบอนุญาตดำเนินกิจการรับทำการกำจัดมูลฝอย



(๑) มีเครื่องอุปกรณ์สำหรับกำจัดมูลฝอย



(๒) มีสถานที่ หรือที่กำจัดอยู่ห่างจากชุมชนไม่น้อยกว่า ๑,๐๐๐ เมตร


ข้อ ๑๔ เมื่อได้รับคำขอรับใบอนุญาตตามข้อ ๑๒ หรือคำขอต่ออายุใบอนุญาตตามข้อ ๑๗ ให้เจ้าพนักงานท้องถิ่นตรวจความถูกต้องและความสมบูรณ์ของคำขอ ถ้าปรากฏว่าคำขอดังกล่าวไม่ถูกต้องหรือไม่สมบูรณ์ตามหลักเกณฑ์ วิธีการ หรือเงื่อนไขที่กำหนดไว้ตามข้อ ๑๒ และข้อ ๑๓ ให้เจ้าพนักงานท้องถิ่นรวบรวมความไม่ถูกต้องหรือความไม่สมบูรณ์นั้นทั้งหมด และแจ้งให้ผู้ขออนุญาตแก้ไขให้ถูกต้องและสมบูรณ์ในคราวเดียวกัน และในกรณีจำเป็นที่จะต้องส่งคืนคำขอแก่ผู้ขออนุญาต ก็ให้ส่งคืนคำขอพร้อมทั้งแจ้งความไม่ถูกต้องหรือความไม่สมบูรณ์ให้ทราบภายในสิบห้าวันนับแต่วันที่ได้รับคำขอ


เจ้าพนักงานท้องถิ่นต้องออกใบอนุญาตหรือหนังสือแจ้งคำสั่งไม่อนุญาตพร้อมด้วยเหตุผลให้ผู้ขออนุญาตทราบภายในสามสิบวันนับแต่วันได้รับคำขอซึ่งมีรายละเอียดถูกต้องหรือครบถ้วนตามที่กำหนดในข้อบัญญัตินี้


ในกรณีที่มีเหตุจำเป็นที่เจ้าหน้าที่ท้องถิ่นไม่อาจออกใบอนุญาตหรือยังไม่อาจมีคำสั่งไม่อนุญาตได้ภายในกำหนดเวลาตามวรรคสอง ให้ขยายเวลาออกไปได้อีกไม่เกินสองครั้ง ครั้งละไม่เกินสิบห้าวัน แต่ต้องมีหนังสือแจ้งการขยายเวลาและเหตุจำเป็นแต่ละครั้งให้ผู้ขออนุญาตทราบก่อนสิ้นกำหนดเวลาตามวรรคสองหรือตามที่ได้ขยายเวลาไว้นั้นแล้วแต่กรณี


ข้อ ๑๕ ผู้ได้รับอนุญาต ต้องมารับใบอนุญาตตามข้อ ๑๔ ภายในสิบห้าวันนับแต่วันที่ได้รับหนังสือแจ้งการอนุญาตจากเจ้าพนักงานท้องถิ่น หากไม่มารับภายในกำหนดเวลาดังกล่าวโดยไม่มีเหตุอันสมควรให้ถือว่าสละสิทธิ์


ข้อ ๑๖ ในการดำเนินกิจการผู้ได้รับอนุญาตตามข้อ ๑๔ ต้องปฏิบัติตามหลักเกณฑ์ วิธีการและเงื่อนไขดังต่อไปนี้
ก. ผู้ได้รับใบอนุญาตดำเนินกิจการรับทำการเก็บ ขนมูลฝอย
          (๑) จะต้องมีเครื่องมืออุปกรณ์ และบุคลากรในการจัดเก็บที่ถูกสุขลักษณะมาตรฐาน
              
(๒) จะต้องมีรถขนมูลฝอย ได้มาตรฐานอุตสาหกรรม
                   (๓) มีแผนการดำเนินงานในการปฏิบัติงานตลอดการปฏิบัติงาน
ข. ผู้ได้รับใบอนุญาตดำเนินกิจการรับทำการกำจัดมูลฝอย
              
(๑) มีเครื่องมืออุปกรณ์สำหรับกำจัดมูลฝอย
              
(๒) มีสถานที่สำหรับกำจัดมูลฝอย



(๓) มีแผนการดำเนินงานในการปฏิบัติงานตลอดการปฏิบัติงาน
ข้อ ๑๗ บรรดาใบอนุญาตที่ออกให้ตามข้อบัญญัตินี้ให้มีอายุหนึ่งปีนับแต่วันที่ออกใบอนุญาตและใช้ได้เพียงในเขตอำนาจขององค์การบริหารส่วนตำบลท่ายางเท่านั้น

การขอต่ออายุใบอนุญาตจะต้องยื่นคำขอก่อนใบอนุญาตสิ้นอายุ เมื่อได้ยื่นคำขอพร้อมกับเสียค่าธรรมเนียมแล้วให้ประกอบกิจการต่อไปได้จนกว่าเจ้าพนักงานท้องถิ่นจะสั่งไม่ต่ออายุใบอนุญาตให้เป็นไปตามหลักเกณฑ์วิธีการและเงื่อนไขที่กำหนดไว้ตามข้อ ๑๒ และข้อ ๑๔ โดยอนุโลม

ข้อ ๑๘ ผู้ได้รับใบอนุญาตตามข้อ ๑๔ ต้องเสียค่าธรรมเนียมการออกใบอนุญาตตามอัตราที่กำหนดไว้ท้ายข้อบัญญัตินี้ในวันที่มารับใบอนุญาตสำหรับกรณีที่เป็นการขอรับใบอนุญาตครั้งแรก หรือก่อนใบอนุญาตสิ้นอายุสำหรับกรณีที่เป็นการขอต่ออายุใบอนุญาตตลอดเวลาที่ยังดำเนินกิจการนั้น ถ้ามิได้เสียค่าธรรมเนียมภายในเวลาที่กำหนด ให้ชำระค่าปรับเพิ่มขึ้นอีกร้อยละยี่สิบของจำนวนค่าธรรมเนียมที่ค้างชำระ เว้นแต่ผู้ได้รับอนุญาตจะได้บอกเลิกการดำเนินกิจการนั้นก่อนถึงกำหนดการเสียค่าธรรมเนียมครั้งต่อไป

ในกรณีที่ผู้มีหน้าที่ต้องเสียค่าธรรมเนียมตามวรรคหนึ่งค้างชำระค่าธรรมเนียมติดต่อกันเกินกว่าสองครั้ง ให้เจ้าพนักงานท้องถิ่นมีอำนาจสั่งให้ผู้นั้นหยุดดำเนินกิจการไว้จนกว่าจะได้เสียค่าธรรมเนียมและค่าปรับจนครบตามจำนวน

ข้อ ๑๙ บรรดาค่าธรรมเนียมและค่าปรับตามข้อบัญญัตินี้ให้เป็นรายได้ขององค์การบริหารส่วนตำบลท่ายาง

ข้อ ๒๐ ผู้ได้รับใบอนุญาตให้เป็นผู้ดำเนินกิจการตามข้อบัญญัตินี้จะพึงเรียกเก็บค่าบริการจากผู้ใช้บริการได้ไม่เกินอัตราค่าบริการขั้นสูงตามที่กำหนดไว้ท้ายบัญญัตินี้

ข้อ ๒๑ ผู้ได้รับใบอนุญาตตามข้อบัญญัตินี้ ต้องแสดงใบอนุญาตไว้โดยเปิดเผยและเห็นได้ง่าย         ณ  สถานที่ประกอบกิจการตลอดเวลาที่ประกอบกิจการ

ข้อ ๒๒ ในกรณีที่ใบอนุญาตสูญหาย ถูกทำลาย หรือชำรุดในสาระสำคัญ ให้ผู้ได้รับใบอนุญาตยื่นคำขอรับใบแทนใบอนุญาตภายในสิบห้าวันนับแต่วันที่ได้ทราบถึงการสูญหาย ถูกทำลาย หรือ ชำรุด ตามแบบที่กำหนดไว้ท้ายบัญญัตินี้

การขอรับใบแทนใบอนุญาตและการออกใบแทนใบอนุญาตให้เป็นไปตามหลักเกณฑ์ วิธีการและเงื่อนไขดังต่อไปนี้


(๑) ในกรณีใบอนุญาตสูญหาย ให้ยื่นคำขอรับใบแทนใบอนุญาตนำสำเนาบันทึกการแจ้งความต่อพนักงานเจ้าหน้าที่แห่งท้องที่ที่ใบอนุญาตสูญหายมาแสดงต่อเจ้าพนักงานท้องถิ่นด้วย


(๒) ในกรณีใบอนุญาตถูกทำลาย หรือชำรุดในสาระที่สำคัญ ให้ผู้ยื่นคำขอรับใบแทนใบอนุญาตนำใบอนุญาตเดิมเท่าที่เหลืออยู่ มาแสดงต่อเจ้าพนักงานท้องถิ่นประกอบด้วย

ข้อ ๒๓ ในกรณีที่ปรากฏว่าผู้ได้รับใบอนุญาตตามข้อบัญญัตินี้ ไม่ปฏิบัติหรือปฏิบัติไม่ถูกต้องตามบทแห่งพระราชบัญญัติการสาธารณสุข พ.ศ. ๒๕๓๕ กฎกระทรวงที่ออกตามพระราชบัญญัติการ สาธารณสุข พ.ศ. ๒๕๓๕ หรือข้อบังคับนี้ หรือเงื่อนไขที่ระบุไว้ในใบอนุญาตในเรื่องที่กำหนดไว้เกี่ยวกับการประกอบกิจการตามที่ได้รับใบอนุญาตตามข้อบังคับนี้ เจ้าพนักงานท้องถิ่นมีอำนาจสั่งพักใช้ใบอนุญาตได้ภายในเวลาที่เห็นสมควรแต่ต้องไม่เกินสิบห้าวัน

ข้อ ๒๔  เจ้าพนักงานท้องถิ่นมีอำนาจออกคำสั่งเพิกถอนใบอนุญาตเมื่อปรากฏว่าผู้รับใบอนุญาต


          
(๑) ถูกสั่งพักใช้ใบอนุญาตตั้งแต่สองครั้งขึ้นไปและมีเหตุที่จะต้องถูกสั่งพักใช้ใบอนุญาตอีก



(๒) ต้องคำพิพากษาถึงที่สุดว่าได้กระทำความผิดตามพระราชบัญญัติการสาธารณสุข พ.ศ. ๒๕๓๕



(๓) ไม่ปฏิบัติหรือปฏิบัติไม่ถูกต้องตามบทแห่งพระราชบัญญัติการสาธารณสุข  พ.ศ. ๒๕๓๕   กฎกระทรวงที่ออกตามพระราชบัญญัติการสาธารณสุข   พ.ศ.๒๕๓๕ หรือข้อบังคับ หรือเงื่อนไข ที่ระบุไว้ในใบอนุญาตในเรื่องที่กำหนดไว้เกี่ยวกับการประกอบกิจการตามที่ได้รับใบอนุญาตตามข้อบังคับนี้ และการไม่ปฏิบัติหรือไม่ถูกต้องนั้นก่อให้เกิดอันตรายอย่างร้ายแรงต่อสุขภาพของประชาชนหรือมีผลกระทบต่อสภาวะความเป็นอยู่ที่เหมาะสมกับการดำรงชีพของประชาชน

ข้อ ๒๕  คำสั่งพักใช้ใบอนุญาตและคำสั่งเพิกถอนใบอนุญาต ให้ทำเป็นหนังสือแจ้งให้ผู้รับใบอนุญาตทราบ ในกรณีที่ไม่พบผู้รับใบอนุญาตหรือผู้รับใบอนุญาตไม่ยอมรับคำสั่งดังกล่าว ให้ส่งคำสั่งโดยทางไปรษณีย์ตอบรับ หรือให้ปิดคำสั่งนั้นไว้ในที่เปิดเผยเห็นได้ง่าย ณ ภูมิสำเนาหรือสำนักงานของผู้รับใบอนุญาต และให้ถือว่าผู้รับใบอนุญาตนั้นได้รับทราบคำสั่งแล้วตั้งแต่เวลาที่คำสั่งไปถึงหรือวันปิดคำสั่งแล้วแต่กรณี

ข้อ ๒๖  ผู้ถูกสั่งเพิกถอนใบอนุญาตจะขอรับใบอนุญาตสำหรับการประกอบกิจการที่ถูกเพิกถอนใบอนุญาตอีกไม่ได้จนกว่าจะพ้นกำหนดหนึ่งปีนับแต่วันที่ถูกสั่งเพิกถอนใบอนุญาต

ข้อ ๒๗  เจ้าของหรือผู้ครอบครองอาคารหรือสถานที่ใด ๆ ที่อยู่นอกเขตพื้นที่การให้บริการเก็บขนมูลฝอยขององค์การบริหารส่วนตำบลท่ายาง หรือเขตพื้นที่การให้บริการของผู้ได้รับใบอนุญาตดำเนินกิจการรับทำการเก็บ ขนมูลฝอยโดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการตามข้อ ๙ ต้องดำเนินการเก็บ ขน และกำจัดสิ่งปฏิกูลหรือมูลฝอยให้ถูกต้องด้วยสุขลักษณะตามวิธีการที่เจ้าพนักงานท้องถิ่นโดยคำแนะนำของเจ้าพนักงานสาธารณสุขประกาศกำหนด

ข้อ ๒๘  ให้เจ้าพนักงานท้องถิ่นมีอำนาจแต่งตั้งข้าราชการหรือพนักงานส่วนท้องถิ่นเพื่อไห้ปฏิบัติหน้าที่ตามมาตรา ๔๔ วรรคหนึ่งแห่งพระราชบัญญัติการสาธารณสุข พ.ศ. ๒๕๓๕ ในเขตอำนาจขององค์การบริหารส่วนตำบลท่ายาง ในเรื่องใดหรือทุกเรื่องก็ได้

ข้อ ๒๙  ผู้ใดฝ่าฝืนหรือไม่ปฏิบัติตามข้อบัญญัตินี้ต้องระวางโทษตามที่กำหนดไว้ใบบทกำหนดโทษแห่งพระราชบัญญัติการสาธารณสุข พ.ศ. ๒๕๓๕

ข้อ ๓๐  ให้นายกองค์การบริหารส่วนตำบลท่ายางเป็นผู้รักษาการให้เป็นไปตามข้อบัญญัตินี้และให้มีอำนาจออกระเบียบ ประกาศ หรือคำสั่งเพื่อปฏิบัติการให้เป็นไปตามข้อบัญญัตินี้
บัญชีอัตราค่าธรรมเนียม
๑. อัตราค่าเก็บและขนมูลฝอย ข้อ ๑๐

๑.๑ ค่าเก็บและขนมูลฝอยทั่วไป


(ก) ค่าเก็บและขนมูลฝอยทั่วไปประจำรายเดือน



(๑) ที่มีปริมาณครั้งหนึ่งไม่เกิน  ๑๖๐  ลิตร  เดือนละ ๔๐ บาท



(๒) โรงงาน  เหมาจ่าย  เดือนละ  ๕๐๐  บาท



(๓) สวนอาหาร  เหมาจ่าย  เดือนละ  ๘๐๐  บาท


๑.๒ ค่าเก็บและขนมูลฝอยทั่วไปเป็นครั้งคราว



-  ครั้งหนึ่งๆ ไม่เกิน ๑,๐๐๐ ลิตร ครั้งละ ๕๐๐ บาท
                     -  ครั้งหนึ่งๆ เกิน ๑,๐๐๐ ลิตร ค่าเก็บและขนทุกๆ ๑,๐๐๐ ลิตร ให้เก็บ ๑,๐๐๐ ลิตรละ   ๕๐๐ บาท แต่เศษของ ๑,๐๐๐ ลิตร ให้เก็บลิตรละ ๐.๕๐.- บาทต่อครั้ง
๒. อัตราค่าธรรมเนียมในการออกใบอนุญาต

๒.๑ ใบอนุญาตดำเนินกิจการตามข้อ ๑๘ โดยทำเป็นธุรกิจหรือได้ประโยชน์ตอบแทนด้วยการคิดค่าบริการ


ก. รับทำการเก็บและขนมูลฝอย
ฉบับละ ๔,๐๐๐.- บาท


ข. รับทำการกำจัดมูลฝอยทั่วไป
ฉบับละ ๔,๐๐๐.- บาท

หมายเหตุ  (บัญชีอัตราค่าธรรมเนียมปรับปรุงแก้ไขโดยข้อบัญญัติองค์การบริหารส่วนตำบล  เรื่องการกำจัดมูลฝอย แก้ไขเพิ่มเติม (ฉบับที่ ๑) พ.ศ. ๒๕๕๖)
  นายประเสริฐ  ศรีเทพ
ไม่ทราบว่ามีสมาชิกท่านใดจะอภิปราย  ขอเชิญครับ
นายสิริวัฒน์  อำลอย
อภิปราย  การเสนอร่างข้อบัญญัติองค์การบริหารส่วนตำบลท่ายางเรื่องการกำจัดมูลฝอย  ผมสนับสนุน  แต่ก่อนประกาศใช้ข้อบัญญัติให้ อบต.จัดการเรื่องความสะอาดให้เรียบร้อยก่อน  ในทางสาธารณะ  ๒  ข้างทางดูเกะกะ  เราต้องกำจัดสิ่งเก่าๆ  เช่น  ยางล้อรถ  ป้าย  ที่อยู่  ๒  ข้างทางออกให้หมด  ขอให้ผู้รับผิดชอบลงไปตรวจสอบ  ถ้าเรายังไม่จัดการของเก่าๆ แล้วเรายังไปวางถังขยะไปเรื่อยๆ มันดูไม่สะอาดตา  ให้เก็บล้อรถแถวหน้าต้นไทร  ช่วยจัดการให้เรียบร้อยแล้วค่อยเอาถังไปวาง  ถ้าเราจัดเป็นระเบียบเรียบร้อย  มันดูสะอาดตา  สวยงาม  ฝากผู้บริหารให้ผู้รับผิดชอบไปตรวจดูด้วย  สำหรับร่างข้อบัญญัติองค์การบริหารส่วนตำบลท่ายางเรื่องการกำจัดมูลฝอยผมขอสนับสนุน
นายประเสริฐ  ศรีเทพ
ตามที่สมาชิก อบต. หมู่ที่ ๑๑  ได้อภิปรายเสนอแนะ  ฝากผู้บริหารช่วยตรวจสอบด้วย  เพราะการรักษาความสะอาดของถนนถือเป็นหน้าที่ของทุกคน
นายสุเมธ  หลุ่ยจิ๋ว
ชี้แจง  การรักษาความสะอาดเป็นหน้าที่ของ อบต. ต้องดูแลอยู่แล้ว  แต่ของบางอย่าง  เช่น  ยางล้อรถ  เป็นของร้านซ่อมรถหรือไม่  ถ้าเป็นของร้านซ่อมเราไม่สามารถไปเก็บของเขาทิ้งได้  แล้วผมจะให้เจ้าหน้าที่ลงไปดูครับ
นายประเสริฐ  ศรีเทพ
ครับไม่ทราบมีสมาชิกท่านอื่นจะอภิปรายเพิ่มเติมอีกหรือไม่  ถ้าไม่มีท่านใดอภิปราย  ต่อไปขอเชิญเลขานุการสภาฯ ชี้แจงระเบียบกฎหมาย  
นางสุขิตา  ศรีสุวรรณ
ชี้แจง  ตามระเบียบกระทรวงมหาดไทยว่าด้วยข้อบังคับการประชุมสภาท้องถิ่น  พ.ศ. ๒๕๔๗  และแก้ไขเพิ่มเติม (ฉบับที่ ๒)  พ.ศ. ๒๕๕๔  ข้อ ๔๕  ญัตติร่างข้อบัญญัติที่ประชุมสภาท้องถิ่นต้องพิจารณาเป็นสามวาระ  แต่ที่ประชุมสภาท้องถิ่นจะอนุมัติให้พิจารณาสามวาระรวดเดียวก็ได้  ในการพิจารณาสามวาระรวดเดียวผู้บริหารท้องถิ่นหรือสมาชิกสภาท้องถิ่นจำนวนไม่น้อยกว่าหนึ่งในสามของจำนวนผู้ที่อยู่ในที่ประชุมจะเป็นผู้เสนอก็ได้  เมื่อที่ประชุมสภาท้องถิ่นอนุมัติให้พิจารณาสามวาระรวดเดียวแล้วการพิจารณาวาระที่สองนั้นให้ที่ประชุมสภาท้องถิ่นเป็นกรรมการแปรญัตติเต็มสภา  โดยให้ประธานที่ประชุมเป็นประธานคณะกรรมการแปรญัตติ
นายประเสริฐ  ศรีเทพ
ครับ  เลขานุการสภาก็ได้ชี้แจงระเบียบข้อกฎหมายไปแล้ว  ในการพิจารณาร่างข้อบัญญัติองค์การบริหารส่วนตำบลท่ายางเรื่องการกำจัดมูลฝอย  พ.ศ. ๒๕๕๖ เพิ่มเติม  (ฉบับที่ ๑)  สภา อบต. ท่ายางจะพิจารณาเป็นสามวาระรวดเดียวหรือไม่  ขอเชิญเสนอครับ
นายสุพจน์  ชูขันธ์
เรียนท่านประธานและสมาชิก อบต. ทุกท่าน  ผมขอเสนอให้สภาฯ พิจารณาร่างข้อบัญญัติเป็นสามวาระรวดเดียวครับ  มีผู้รับรองถูกต้อง
นายประเสริฐ  ศรีเทพ
ไม่ทราบมีสมาชิกท่านใดจะเสนอเป็นอย่างอื่นหรือไม่  ถ้าไม่มีผมจะขอมติที่ประชุม  สมาชิกท่านใดเห็นชอบอนุมัติให้สภา อบต. ท่ายางพิจารณาร่างข้อบัญญัติการกำจัดมูลฝอยเป็นสามวาระรวดเดียวโปรดยกมือครับ
มติที่ประชุม
เห็นชอบอนุมัติ  ๒๒  เสียง  งดออกเสียง  ๑  เสียง(ประธาน)  เห็นเป็นอย่างอื่น  ไม่มี
นายประเสริฐ  ศรีเทพ
ครับ  ไม่ทราบมีสมาชิกท่านใดจะอภิปรายร่างข้อบัญญัติฯ เพิ่มเติมอีกหรือไม่  ถ้าไม่มีต่อไปผมจะขอมติในวาระที่ ๑  ขั้นรับหลักการ  สมาชิกท่านใดเห็นชอบในวาระที่ ๑  ขั้นรับหลักการในร่างข้อบัญญัติองค์การบริหารส่วนตำบลเรื่องการกำจัดมูลฝอย  เพิ่มเติม (ฉบับที่ ๑)  พ.ศ. ๒๕๕๖  โปรดยกมือครับ
มติที่ประชุม 
เห็นชอบรับหลักการ  ๒๒  เสียง  งดออกเสียง  ๑  เสียง(ประธาน)  เห็นเป็นอย่างอื่น  ไม่มี
นายประเสริฐ  ศรีเทพ
ต่อไปจะเป็นการพิจารณาในวาระที่ ๒  ขั้นแปรญัตติ  ซึ่งสมาชิก อบต. ท่ายางทุกท่านเป็นกรรมการเต็มสภา  โดยกระผมประธานสภาฯ ซึ่งเป็นประธานในที่ประชุมเป็นประธานคณะกรรมการแปรญัตติ  ไม่ทราบมีสมาชิกท่านใดจะแปรญัตติร่างข้อบัญญัติบ้างหรือไม่  ถ้าไม่มีท่านใดแปรญัตติ  ต่อไปผมจะขอมติในวาระที่ ๒  ขั้นแปรญัตติ  สมาชิกท่านใดเห็นชอบตามร่างเดิมที่ผู้บริหารเสนอโปรดยกมือครับ
มติที่ประชุม
เห็นชอบอนุมัติ  ๒๒  เสียง  งดออกเสียง  ๑  เสียง(ประธาน)  เห็นเป็นอย่างอื่น  ไม่มี
นายประเสริฐ  ศรีเทพ
ชี้แจง  ท่านสมาชิกสภาฯ ก็ได้ลงมติเห็นชอบในวาระที่ ๒ ขั้นแปรญัตติเรียบร้อยแล้ว  ต่อไปจะเป็นการพิจารณาในวาระที่ ๓  การลงมติให้ความเห็นชอบ  ซึ่งในวาระที่ ๓  การลงมติให้ความเห็นชอบ  นี้จะไม่มีการอภิปราย  สมาชิกท่านใดเห็นชอบให้ร่างข้อบัญญัติองค์การบริหารส่วนตำบล  เรื่องการกำจัดมูลฝอย   เพิ่มเติม (ฉบับที่ ๑)  พ.ศ. ๒๕๕๖  ตราเป็นข้อบัญญัติเพื่อประกาศใช้ต่อไป  โปรดยกมือครับ
มติที่ประชุม
เห็นชอบอนุมัติ  ๒๒  เสียง  งดออกเสียง  ๑  เสียง  เห็นเป็นอย่างอื่น  ไม่มี
ระเบียบวาระที่ ๕
เรื่องอื่นๆ (ถ้ามี)
นายประเสริฐ  ศรีเทพ
สำหรับเรื่องอื่นๆ  ไม่ทราบท่านสมาชิก อบต. มีเรื่องจะอภิปรายบ้างหรือไม่  ถ้ามีขอเชิญครับ
นายเฉลิมพร  พุดซ้อน
อภิปราย  เรียนท่านประธานสภาและเพื่อนสมาชิก อบต. ทุกท่าน  วันนี้ผมมีเรื่องจะอภิปราย  ๒ – ๓  เรื่อง

๑. การซ่อมแซมถนน  จำเป็นต้องอภิปรายเพราะชาวตำบลท่ายางได้รับความเดือดร้อนในการสัญจรไปมามาก  อยากถามผู้บริหารจะซ่อมแซมเมื่อไหร่  ตอนนี้ถนนทุกสายทั้งตำบลชำรุดเสียหายหนัก  ผมไปเที่ยวเกือบทุกหมู่บ้าน  โดยเฉพาะหมู่ที่ ๗  ถนนสายยางสองขอนเหมือนรางหมากขุม  ท่านผู้บริหารและท่านสมาชิก อบต. ที่ได้สัญจรผ่านถนนสายนี้คงเห็นแล้วชำรุดหนักมาก  ปีงบ ๕๗  ต้องขอพิเศษ  ถ้ามีงบประมาณของ อบจ. หรือของ ส.ส. ขอให้ดำเนินการใน   หมู่ที่ ๗  ถนนสายยางสองขอนเถอะครับ  เพราะถ้ารอดำเนินการโดยงบประมาณของ อบต.  ปีหนึ่งได้แค่  ๒๐๐  เมตร  ซึ่งไม่ทราบปีไหนถึงจะตลอดสาย  สำหรับถนนสายอื่นๆ ก็มีสายบางพอ  สายหน้าเกาะ  ชำรุดหนักเช่นกัน  สัญญาค้ำประกันน่าจะหมดแล้ว  วันนี้ผมขอคำตอบด้วยครับ


๒. เรื่องการปรับปรุงหอประชุมหมู่ที่ ๗  ซึ่งทางหมู่บ้านได้ดำเนินการไปบ้างแล้ว  โดยผู้ใหญ่บ้านและสมาชิก อบต.  การปรับปรุงหอประชุมหมู่บ้านนั้นจำเป็นครับ  ตอนนี้ประตูชำรุด  ไม่สามารถใช้การได้  ต้องถอดวางไว้

๓. เรื่องขอบคุณท่านนายก อบต.  สำหรับงบประมาณปี ๕๖  ของหมู่ที่ ๗  ได้ดำเนินการทั้งหมด  ๓  โครงการ  ๑.ก่อสร้างถนนลาดยางสายยางสองขอน      ๒.ขยายเขตประปาหมู่บ้านจำนวน  ๑,๘๐๐  เมตร  ๓.โครงการก่อสร้างหอกระจายข่าวประจำหมู่บ้าน  สำหรับหอกระจายข่าว  ตั้งแต่ดำเนินการแล้วเสร็จผมได้ประชาสัมพันธ์ไปแล้ว  ๒ – ๓  เรื่อง  สำหรับหมู่ที่ ๗  ต้องขอบคุณท่านนายก อบต. ที่ให้งบประมาณมาพัฒนาสำหรับหมู่ที่ ๗ ของปีงบประมาณ  ๒๕๕๖  ขอบคุณครับ
นายสากล  ชมบุตร
อภิปราย  เรื่องที่ดินซึ่ง อบต. ท่ายางได้จัดซื้อไว้  อยากให้ผู้บริหารไปตรวจสอบ  เกรงชาวบ้านข้างเคียงจะบุกรุก  ทำให้ อบต. เสียผลประโยชน์
นายสุพจน์  ชูขันธ์
อภิปราย  สอบถามโครงการก่อสร้างถนนสายปลายคลอง – ยอมพอก  ตอนนี้ อบจ. ได้ดำเนินการไปถึงไหนแล้ว  ชาวบ้านถามมาจะได้ตอบถูก  เมื่อก่อนที่ยังไม่มีโครงการก็ถามว่าจะได้เมื่อไหร่  พอรู้ว่าได้โครงการก็ถามว่าจะดำเนินการเมื่อไหร่  ขอบคุณครับ
นายพีระชัย  ธนาวุฒิ
อภิปราย  หอประชุมหมู่บ้านชำรุด  หลังคารั่ว  พัดลมก็ไม่มี  อยากให้ อบต. ไปตรวจสอบและซ่อมแซมให้ด้วย  ขอบคุณครับ
นายสิริวัฒน์  อำลอย
อภิปราย  เรื่องอุปกรณ์กีฬา  ตอนนี้อุปกรณ์กีฬาของ อบต. ไม่มีเลย  แต่ละหมู่บ้านต้องการใช้  ฝากผู้บริหารช่วยดูแลด้วย
นายวิสิทธิ์  บำรุงศรี
อภิปราย  เรื่องระบบประปาของหมู่ที่ ๗  ที่ก่อสร้างด้วยงบประมาณ SML  สามารถโอนให้ อบต. ดำเนินการได้หรือไม่  เผื่อชำรุดเสียหายจะได้ซ่อมแซม
นายประดิษฐ์  ช่วยประคอง
อภิปราย  ความเดือดร้อนของพี่น้องประชาชน  หมู่ที่ ๔  เรื่องถนนชำรุด  ตอนนี้ถนนทุกสายชำรุด  ชาวบ้านเดือดร้อนเรื่องสัญจรไปมามาก  ถนนเป็นหลุมเป็นบ่อ  รถล้มบ่อย  สำหรับหมู่ที่ ๔  ถนน  ๔ – ๕  สายที่ชำรุดเสียหาย  ฝากผู้บริหารช่วยดำเนินการซ่อมแซมด้วย  มันจำเป็นเพราะชาวบ้านต้องสัญจรทุกวัน  ชาวบ้านเดือดร้อนจริงๆ  และต้องขอบคุณผู้บริหารที่ได้ดำเนินการก่อสร้างหอกระจายข่าว  หมู่ที่ ๔  ใช้งานได้ดี  สะดวก  คล่องตัวมาก  ขอบคุณอีกครั้งที่อนุเคราะห์
นายนุสรณ์  ศรีสุขใส
อภิปราย  เรื่องก่อสร้างรางน้ำ  หมู่ที่ ๑๑  ที่ทำเสร็จแล้ว  แต่ไม่ได้มาตรฐาน  ซึ่งผู้บริหารได้สัญญาว่าจะแก้ไขส่วนที่บกพร่องให้  ตอนนี้ยังไม่เริ่มดำเนินการเลย  จะทำเมื่อไหร่  และคูน้ำก็มีน้ำขัง  ฝากผู้บริหารให้ผู้รับผิดชอบไปดูด้วย
นายประเสริฐ  ศรีเทพ
มีสมาชิก อบต. ท่านอื่นจะอภิปรายเพิ่มเติมอีกไหมครับ  ขอเชิญ  มีหลายหมู่บ้านที่ได้อภิปราย  ส่วนมากเป็นความเดือดร้อนด้านโครงสร้างพื้นฐาน  ถนน  คูน้ำ  ถ้าไม่มีท่านใดอภิปราย  ขอเชิญท่านนายก อบต. ชี้แจง
นายสุเมธ  หลุ่ยจิ๋ว
ชี้แจง  ๑. สำหรับหมู่ที่ ๗  และหมู่ที่ ๔  เรื่องถนนชำรุดเสียหาย  ก่อนสิ้นปีงบประมาณ อบต. ได้ประกาศสอบราคาจ้างเหมาซ่อมแซมถนนภายในตำบล ท่ายาง  แต่ไม่มีผู้รับจ้างมาซื้อแบบ  เมื่อสิ้นปีงบประมาณเป็นอันว่างบประมาณตกไป  ตอนนี้เพิ่งเริ่มปีงบประมาณใหม่มาได้  ๒ – ๓  เดือน  รายได้ยังไม่มี  ถ้ามีรายได้เข้ามานิดหน่อยก็ต้องจ่ายรายจ่ายประจำก่อน  ช่วงนี้ยังดำเนินการไม่ได้  ถ้าหากมีงบประมาณจากหน่วยงานอื่นผมจะดำเนินการให้เลย

๒. สำหรับการปรับปรุงและซ่อมแซมหอประชุมหมู่บ้าน  หมู่ที่ ๗  และหมู่ที่ ๒  ต้องรองบประมาณก่อนนะครับ  อย่างที่ทราบเพิ่งต้นปีงบประมาณ  ยังไม่มีเงิน  ๓. เรื่องก่อสร้างระบบประปาโดยใช้งบประมาณของ SML  เมื่อหมู่บ้านได้แต่งตั้งกรรมการแล้ว  เป็นหน้าที่กรรมการในการบริหารจัดการ  การดำเนินการต้องทำให้โปร่งใส  ถ้ามีเงินเหลือก็ฝากในรูปกรรมการ  ถ้าท่อประปาชำรุดก็สามารถเบิกเงินมาจ่ายได้  แต่ถ้าชำรุดเสียหายเกินกว่าที่คณะกรรมการซ่อมแซมได้  ก็ให้ประธานกรรมการแจ้งมายัง อบต. เพื่อให้ช่าง อบต. ไปซ่อมแซมให้  อบต. ไม่ได้ทอดทิ้งแต่อยากให้หมู่บ้านบริหารด้วยตนเอง  

๔.สำหรับหมู่ที่ ๕  ที่ดินซึ่งซื้อไว้สำหรับทิ้งขยะ  ผมจะให้ผู้อำนวยการกองช่างลงไปตรวจสอบกับหัวหน้าสำนักงานปลัด  

๕. สำหรับหมู่ที่ ๑๒  โครงการก่อสร้างถนนสายปลายคลอง – ยอมพอก  ผมคิดว่าน่าจะดำเนินการแล้วเสร็จภายในกุมภาพันธ์  ๒๕๕๗  

๖. สำหรับหมู่ที่ ๑๑  อุปกรณ์กีฬาในแต่ละปี อบต. ได้ตั้งงบประมาณเพื่อเป็นค่าจัดซื้ออุปกรณ์กีฬาให้แต่ละหมู่บ้าน  ถ้าหมู่บ้านไหนต้องการอุปกรณ์กีฬาอะไรน่าจะสั่งไว้เยอะๆ  แต่ต้องภายงบประมาณที่ อบต. ตั้งไว้ให้  

๗. เรื่องรางน้ำผู้รับจ้างได้รับปากกับผมจะแก้ไขให้ตั้งแต่งานเพิ่งแล้วเสร็จใหม่ๆ  และผมก็จ่ายเงินค่าจ้างไปแล้วด้วย  ถ้าผู้รับจ้างไม่ดำเนินการผมจะหาผู้รับจ้างรายใหม่มาดำเนินการแทน
นายประเสริฐ  ศรีเทพ
การประชุมสภา อบต. ท่ายางวันนี้ก็ได้ประชุมครบตามระเบียบวาระแล้ว  และในระเบียบวาระอื่นๆ ท่านนายก อบต. ก็ได้ชี้แจงท่านสมาชิกครบทุกข้อสงสัย  ขอบคุณสมาชิก อบต. ทุกท่านที่ให้ความร่วมมือเข้าร่วมประชุมโดยพร้อมเพรียงกัน  สำหรับวันนี้ผมขอปิดการประชุม

ปิดประชุมเวลา  ๑๒.๓๐  น.
ลงชื่อ


ผู้ตรวจรายงานการประชุม
  ลงชื่อ
    
             ผู้บันทึกรายงานการประชุม
                    นายประเสริฐ  ศรีเทพ
  
                                  นางสุขิตา   ศรีสุวรรณ
      ประธานสภาองค์การบริหารส่วนตำบลท่ายาง
          เลขานุการสภาองค์การบริหารส่วนตำบลท่ายาง
ลงชื่อ

 ผู้ตรวจรายงานการประชุม  ลงชื่อ
       ผู้ตรวจรายงานการประชุม ลงชื่อ                   ผู้ตรวจรายงานการประชุม
    นายสุพจน์   ชูขันธ์

          นายเฉลิมพร  พุดซ้อน                                 นายเกรียงไกร   เสือคำ

